Almal wil ŉ huisie by Umhlanga hê …Umhlanga-lugfoto (Foto verskaf deur Seeff) Die eiendomsmark in Umhlanga vaar uitstekend, aldus Brett Botsis, Seeff se lisensiehouer vir die gebied. Die jaar 2021 was ŉ rekordjaar en volgens Lightstone-data is R3,2 miljard se transaksies in die 12 maande voor einde September aangemeld – teen ŉ gemiddeld van R4,4 miljoen. Sedert die aanvang van die pandemie was daar ŉ beduidende toename in eiendom in die R5 miljoen tot R10 miljoen-klas. Botsis sê daar was die afgelope jaar ook sowat 23 duurder transaksies, hoofsaaklik in landgoedere soos The Executive en Izinga. Twee eiendomme is vir meer as R20 miljoen in Izinga verkoop. Seeff-agente Anni en Warren Eisele het reeds R60 miljoen se transaksies vanjaar hanteer. Dit sluit eiendom in die San Marina-kompleks in vir R12,5 miljoen. Volgens Botsis was die pandemie ŉ groot hupstoot vir die eiendomsmark in Umhlanga met kopers van veral Johannesburg. “Umhlanga is ŉ vooraanstaande enklawe en al hoe meer binnelandse kopers en sakelui semigreer hierheen. Umhlanga is naby aan die lughawe en selfs met ŉ motor is dit slegs ses ure se ry vanaf Johannesburg,” sê Botsis. “Buiten dat dit ŉ uitstekende residensiële gebied is, is dit ook ŉ gewilde vakansiebestemming en daar is ŉ groter aanvraag na tweede tuistes.” Volgens hom is Umhlanga saam met gebiede soos die Atlantiese kus en Plettenbergbaai die gewildste gebiede vir welgestelde kopers en eiendom bly ŉ goeie belegging. “Waarde het jaarliks die afgelope vyf jaar met sowat 6% toegeneem. Daar is ook ŉ sterk huurmark, ŉ aantreklike voordeel vir kopers wat in ŉ huurbelegging belangstel.” Alhoewel kopers tradisioneel in die ouderdomsgroep 36 – 49 jaar is, is daar ŉ toename in jonger kopers wat tans sowat 27% van onlangse transaksies verteenwoordig. Woonstelpryse strek van ongeveer R1,6 miljoen tot net meer as R2 miljoen by The Breakers-oord. Anni en Warren Eisele sê dié kompleks is ŉ uitstekende vakansiebelegging, omdat daar ŉ groot aanvraag is na huureiendom en dit bied uitstekende geriewe soos swembaddens, ŉ tennisbaan, putt-putt, restaurant en meer. Groter eenhede word vir tussen R2,4 miljoen en R3 miljoen verkoop. Botsis meen meenthuise is ook ŉ goeie belegging in die prysklas R3 miljoen tot R3,6 miljoen in byvoorbeeld Kindlewood-landgoed. “Daar is ook ŉ keuse van luukse eenhede wat vanaf R4 miljoen te koop aangebied word. Dakwoonstelle is ook in groot aanvraag soos die dakwoonstel by Pearls of Umhlanga vir R39,5 miljoen en die 817 m²-dupleksdakwoonstel by Oyster Schelles vir R35 miljoen. Albei bied ŉ hoogstaande leefstylervaring met ŉ see-uitsig so ver as wat die oog kan sien. Sekuriteitslandgoedere en deeltiteleiendom naby aan die strand is ook in groot aanvraag. Luukse huise verkoop gemiddeld vir tussen R5 miljoen en R9 miljoen en superluukse eiendom vir tot ongeveer R24 miljoen.